31986R1174
L 107/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1174/86 НА СЪВЕТА
от 21 април 1986 година
за изменение на Регламент (ЕИО) № 706/73 относно нормативната уредба на Общността, приложима за Англо-нормандските острови и остров Ман в областта на търговията със земеделски продукти
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване от 1972 г. и по-специално член 1, параграф 2, трета алинея от Протокол № 3 към него,
като взе предвид предложението на Комисията,
като има предвид, че някои ветеринарни разпоредби по отношение на Северна Ирландия, свързани с шапа и търговията с живи животни, прясно месо и продукти на месна основа, бяха либерализирани;
като има предвид, че Регламент (ЕИО) № 706/73 (1) свърза Англо-нормандските острови и остров Ман със Северна Ирландия за целите на ветеринарния сектор;
като има предвид, че, за да се намали рискът от болести, е необходимо да се разреши на тези острови да запазят ветеринарните си правила по отношение на шапа, които са били в сила досега,
ПРИЕ НАСТОЯЩИЯ РЕГЛАМЕНТ:
Член 1
Член 3 от Регламент (ЕИО) № 706/73 се заменя със следното:
„Член 3
Считано от 1 септември 1973 г., разпоредбите на Общността в следните области:
-
ветеринарно законодателство,
-
зоотехническо законодателство,
-
фитосанитарно законодателство,
-
пускането на пазара на семена и разсад,
-
законодателство в областта на храните,
-
законодателство в областта на храните за животни,
-
стандарти за качество и за пускане на пазара
се прилагат при същите условия, както в Обединеното кралство, за продуктите, посочени в член 1, внасяни на островите или изнасяни от островите към Общността.
Англо-нормандските острови и остров Ман обаче могат да запазят, по отношение на търговията с живи животни, прясно месо и продукти на месна основа, специфичните разпоредби относно шапа, които прилагат за вноса. Тези разпоредби не могат да бъдат по-ограничителни от правилата, в сила на 30 септември 1985 г.“.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 21 април 1986 година.